**ΟΜΑΔΑ ΠΡΟΦΟΡΙΚΗΣ ΙΣΤΟΡΙΑΣ ΑΘΗΝΑΣ**

**Oδηγός συνέντευξης**

Ο πληροφορητής ήταν/είναι μόνιμος κάτοικος Aθήνας

**Βιογραφικά**

1. Όνομα και επώνυμο
2. Τόπος και ημερομηνία γέννησης
3. Επάγγελμα
4. Ονόματα γονέων
5. Ζούνε και οι δύο γονείς σας;
6. Τόπος καταγωγής του πατέρα.
7. Πατρώνυμο και τόπος καταγωγής της μητέρας
8. Αδέλφια; Πόσα; Μεγαλύτερα, μικρότερα; Πότε γεννήθηκαν και πού;
9. (Αν δε γεννήθηκε στην Αθήνα) Πότε εγκατασταθήκατε στην Aθήνα; Σε ποια περιοχή;
10. Σε ποια συνοικία διαμένετε σήμερα; Αλλάξατε γειτονιά/γειτονιές διαμονής στο παρελθόν; Για ποιους λόγους;
11. Μετακομίσατε εκτός Αθήνας, πότε και γιατί; Κοινωνική αναβάθμιση;
12. Επαγγελματική σταδιοδρομία.
13. Οικογενειακή κατάσταση σήμερα. Παιδιά; Εγγόνια;

**Μετανάστευση (εσωτερική –εξωτερική)**

1. Γιατί επιλέξατε (οι ίδιοι ή οι γονείς σας) να εγκατασταθείτε στην Αθήνα;
2. Πού μένατε πριν;
3. Για ποιους λόγους φύγατε από εκεί;
4. Είχατε κάποιο άλλο μέλος της οικογένειάς σας ή κάποιο γνωστό/φίλο ήδη στην Αθήνα/Ελλάδα;
5. Τι γνωρίζατε για την Αθήνα/Ελλάδα; Από ποιον; Πώς τη φανταζόσασταν;
6. Πώς συγκεντρώσατε τα χρήματα του εισιτηρίου; Πώς ήταν το ταξίδι σας;
7. Αφήσατε σύζυγο, σύντροφο, παιδιά στην (ιδιαίτερη) πατρίδα; Πώς νιώθατε γι’ αυτό; Ποιος τους φρόντιζε; Πότε τους ξανάδατε; Σας ακολούθησαν αργότερα;
8. Τι σας έκανε μεγαλύτερη εντύπωση κατά την άφιξή σας; Ικανοποιηθήκατε/απογοητευθήκατε;
9. Υπήρχε ένα δίκτυο/κάποιοι άνθρωποι που σας βοήθησαν για να βρείτε στέγη και δουλειά;
10. Είχατε κάπου να μείνετε; Πώς ήταν το πρώτο σας σπίτι; Μένατε μαζί με άλλους; Ποιες ήταν οι σχέσεις μαζί τους και ποιες με το σπιτονοικοκύρη;
11. Ποια ήταν η πρώτη σας δουλειά; Ποια ήταν η σχέση σας με τον εργοδότη και τους συναδέλφους; Υπήρχαν άλλοι μετανάστες;
12. Πώς σας αντιμετώπιζαν οι ντόπιοι; Θα λέγατε ότι είναι αδιάφοροι, φιλικοί ή εχθρικοί απέναντί σας;
13. Είχατε κάποια εμπειρία ρατσιστικής αντιμετώπισης ή κακοποίησης;
14. Κρατάτε επαφή με μέλη της οικογένειάς σας και φίλους στην πατρίδα σας; Με ποιους τρόπους; Πόσο συχνά επικοινωνείτε;
15. Πώς νιώθατε όταν πρωτοήρθατε στην Αθήνα/Ελλάδα; Τι συναισθήματα έχετε τώρα;
16. Σκοπεύετε να φύγετε από την Αθήνα/Ελλάδα; Πού θα θέλατε να πάτε;

**Οικογενειακή ζωή**

1. Ο πατέρας σας τι δουλειά έκανε; Πάντοτε έκανε την ίδια δουλειά; Θυμάστε να ήταν ποτέ ο πατέρας σας άνεργος; Αν ναι πώς τα βγάζατε πέρα;
2. Η μητέρα σας εργαζόταν; Αν ναι, ποιος σας φρόντιζε όσο αυτή ήταν στη δουλειά;
3. Πρώτες αναμνήσεις από τους γονείς. Τι χαρακτήρα είχαν; Ήταν εκδηλωτικοί, εσωστρεφείς, αυστηροί, με κατανόηση; Τους μιλούσατε άνετα; Ήσασταν δεμένοι; Πώς θα περιγράφατε τη μεταξύ τους σχέση (καλύτερα/χειρότερα σημεία);
4. Οι γονείς σας τι σχεδίαζαν για σας; Εσείς είχατε παρόμοια ή διαφορετικά σχέδια για το μέλλον; Αυτά άλλαξαν στην πορεία;
5. Άλλοι συγγενείς σημαντικοί στην οικογένεια (παππούδες, γιαγιάδες, θείοι, θείες, ξαδέλφια, θετά μέλη). Ήσασταν ιδιαίτερα δεμένος/η με κάποιον από αυτούς; Σας επηρέασε κάποιος ιδιαίτερα;
6. Περιγράψτε μας το σπίτι σας, τους χώρους, το εξοπλισμό του – έπιπλα, ραπτομηχανή, ζεστό νερό, ψυγείο, κ.λπ.; Χώρος υποδοχής. Υπνοδωμάτια. Κουζίνα-μαγείρεμα. Μπάνιο, τουαλέτα.
7. Οικογενειακές γιορτές; Παιδικές γιορτές; Επισκέψεις οικογενειακών φίλων, τραπεζώματα; Πώς συνήθιζαν να περνούν τον ελεύθερο χρόνο τους και να διασκεδάζουν οι γονείς σας;
8. Καθημερινά γεύματα (πρωινό, µεσηµεριανό, βραδινό).
9. Τακτικές συνήθειες της οικογένειας – π.χ., μπουγάδα, σωματική υγιεινή, κ.λπ.;
10. Βοηθούσατε τους γονείς στις δουλειές του σπιτιού και στα θελήματα; Πώς μοιράζονταν οι δουλειές στην οικογένεια; Ποιος και με ποιο τρόπο έπαιρνε τις σημαντικές αποφάσεις;
11. Είχατε από τους γονείς σας περιορισμούς στις εξόδους, στις φιλίες, στο ωράριο, κ.λπ.;
12. Η οικογένειά σας είχε οικονομική άνεση; Είχατε δυσκολίες; Άλλαξε η οικονομική κατάσταση της οικογένειας προς το καλύτερο ή το χειρότερο; Για ποιο λόγο;
13. Όταν αρρώσταινε κάποιος στο σπίτι πηγαίνατε στο γιατρό, σε νοσοκομείο, ερχόταν γιατρός στο σπίτι;
14. Γίνονταν στο σπίτι σας πολιτικές συζητήσεις; Υπήρχαν μέλη της οικογένειάς σας που ασχολούνταν με την πολιτική ή το συνδικαλισμό;
15. Πότε και πώς γνωρίσατε τον/τη σύντροφο της ζωής σας; Πού και πώς συναντιόσασταν; Μείνατε μαζί πριν το γάμο;

**Παιδική και εφηβική ηλικία- εκπαίδευση**

1. Ποια ανάμνηση ή εικόνα έρχεται αυτή τη στιγμή αυθόρμητα στο νου σας από την πόλη/το χωριό των παιδικών σας χρόνων;
2. Περιγραφές από άλλες οικογένειες στη γειτονιά σας; Από συγκάτοικους στην ίδια πολυκατοικία ίσως;
3. Αναμνήσεις, όμορφες και δυσάρεστες, από το δημοτικό κι απ’ το γυμνάσιο. Σας άρεσε το σχολείο; Ποιους δασκάλους θυμάστε με αγάπη και ποιους όχι; Για ποιους λόγους;
4. Δημοτικό σχολείο πήγατε, κι αν ναι, σε ποιο (περιοχή, πόλη, χωριό);
5. Γυμνάσιο; Στην Αθήνα ή αλλού; Ποιο γυμνάσιο; Ήταν μικτό ή όχι;
6. Πόσο απείχε το σχολείο από το σπίτι σας; Πώς πηγαίνατε ως εκεί;
7. Φιλίες και αντιπαλότητες στο σχολείο;
8. Παιχνίδια στο σπίτι, στη γειτονιά. Πού παίζατε, με ποιους, τι είδους παιχνίδια;
9. Οι αλάνες, τα παιχνίδια των αγοριών στο δρόμο (κρυφτό, κυνηγητό, αμάδες, ξυλίκι, μπίλιες, ποδόσφαιρο).
10. Πώς «μοιράζονταν» οι ομάδες στο ποδόσφαιρο, στα ομαδικά παιχνίδια γενικώς; Είχατε αρχηγό στα παιχνίδια σας; Πώς «αναγορευόταν» κάποιος σαν αρχηγός;
11. Τα κορίτσια είχαν δικά τους ομαδικά παιχνίδια του δρόμου; Μεταξύ τους, πιο «ιδιωτικά», στο σπίτι ή ξέχωρα από τα αγόρια, τι παιχνίδια έπαιζαν («τις κούκλες», «τις κουμπάρες», κ.λπ.).
12. Υπήρχαν παιχνίδια που έπαιζαν μαζί κορίτσια και αγόρια;
13. Σε ποια ηλικία άρχιζαν τότε τα κορίτσια και τ’ αγόρια να κοιτάζονται με άλλο ενδιαφέρον;
14. Το φλερτ, οι παιδικές ερωτοτροπίες πώς γινόταν;
15. Ποιο ήταν το πρώτο εξωσχολικό βιβλίο που διαβάσατε; Ποιος σας το σύστησε;
16. Είχατε φανταστικούς ήρωες; Πρότυπα μίμησης;
17. Εκκλησιασμός, μετάληψη, εξομολόγηση, νηστείες;
18. Πηγαίνατε στο κατηχητικό σχολείο; Θυμάστε το περιεχόμενο των μαθημάτων;
19. Πώς περνούσατε τις σχολικές διακοπές;
20. Τα καλοκαίρια πηγαίνατε στις κατασκηνώσεις, σε κάποιο χωριό κ.λπ., ή μένατε στην πόλη;
21. Μετά το σχολείο ακολουθήσατε άλλες σπουδές; Ποιες, πότε;
22. Πόσο καιρό ζήσατε στο πατρικό σας σπίτι;
23. Είχατε το δικό σας δωμάτιο;
24. Πού μείνατε, αφού φύγατε από το πατρικό σας σπίτι; Μείνατε μαζί με άλλον/ους;
25. Κάνατε καινούργιους φίλους; Πώς τους συναντήσατε;
26. Κάνατε σχέσεις; Ήταν σημαντικές ή όχι;
27. Ποια ήταν η στάση του περιβάλλοντός σας σχετικά με τις προγαμιαίες σχέσεις;
28. Κάνατε κάτι που οι γονείς σας δεν θα ενέκριναν;
29. Μπορείτε να μας διηγηθείτε μια (τυπική) μέρα από την σχολική/τη φοιτητική σας ζωή;

**Εργασία**

1. Τι δουλειά κάνετε/κάνατε; Έχετε κάνει και άλλες δουλειές στο παρελθόν;
2. Ποια ήταν η σχέση σας με τον εργοδότη και τους συναδέλφους; Υπήρχαν διακρίσεις ανάλογα με το φύλο, την εθνικότητα κ.λπ.;
3. Η εργασία σας έχει επηρεαστεί από τις αλλαγές που επέφερε η κρίση; Με ποιο τρόπο;
4. Έχετε μείνει ποτέ άνεργος/η; Πώς τα βγάζατε πέρα;
5. Τι δουλειά θα θέλατε να κάνετε;
6. Προσδοκίες, σχέδια για το μέλλον.
7. Μπορείτε να μας διηγηθείτε μια μέρα από την εργασία σας;

**Γάμος και Παιδιά**

1. Πώς γνωριστήκατε με τον/τη σύζυγό σας;
2. Πόσων ετών ήσασταν; Και εκείνος/η;
3. Μπορείτε να μου μιλήσετε για αυτόν/ήν;
4. Ποια είναι η σχέση του καθενός από τους δύο με την οικογένεια του άλλου;
5. Συζήσατε πριν τον γάμο; Πόσον καιρό βγαίνατε πριν συζήσετε;
6. Σας βοήθησαν οικονομικά οι γονείς σας, για να στήσετε το σπιτικό σας;
7. Πώς ήταν το σπίτι που μείνατε; Μένετε ακόμη εκεί; Αν όχι, πού και πώς ήταν τα μετέπειτα σπίτια σας; Ήταν ενοικιαζόμενα ή ιδιόκτητα;
8. Με τον/τη σύζυγό σας μοιράζεστε τα οικονομικά; Τις δουλειές;
9. (Αν είχε προηγηθεί άλλος γάμος) Γιατί χωρίσατε;
10. Υπάρχουν παιδιά από προηγούμενο γάμο/σχέση;
11. Ποια η σχέση σας μαζί τους; Ποια του/της συζύγου σας; Ποια των παιδιών σας μεταξύ τους;
12. Ποιος έχει την κύρια φροντίδα των παιδιών; (Αν εργάζονται και οι δύο) Πώς εξασφαλίζατε φροντίδα για το παιδί σας;
13. Τι πιστεύατε ότι ήταν πιο σημαντικό να τους δώσετε κατά την ανατροφή τους;
14. Έχετε καλή επικοινωνία μαζί τους;
15. Αντιμετωπίζετε διαφορετικά τα αγόρια από τα κορίτσια;
16. Πώς ήταν η εκπαίδευση των παιδιών σας;
17. Πώς συμπεριφερόσασταν απέναντι στις φιλενάδες/φίλους τους;
18. Τι θα σκεφτόσασταν αν έβγαιναν με άτομο από άλλη φυλή; Αν αποκτούσαν παιδιά πριν τον γάμο;

**Τρίτη Ηλικία**

* + - 1. Έχετε εγγόνια; Πόσο συχνά τα βλέπετε;Βοηθάτε στη νέα οικογένεια των παιδιών σας; Με ποιο τρόπο;Εκείνα σας βοηθούν; Πώς;
			2. Έχετε πάρει σύνταξη; Πώς επηρέασε αυτή η αλλαγή τη ζωή σας (οικονομικά, κοινωνικά, συναισθηματικά); Ποια είναι τα τωρινά σας ενδιαφέροντα;

**Η ζωή στην πόλη της Αθήνας**

1. Γιατί ήρθατε να μείνετε στη συγκεκριμένη περιοχή της Αθήνας;
2. Μένατε σε μονοκατοικία ή σε πολυκατοικία; Οδός και αριθμός;
3. Ανήκε στην οικογένειά σας το σπίτι/διαμέρισμα ή ήταν ενοικιαζόμενο;
4. Στη δεύτερη περίπτωση, πού διέμενε ο ιδιοκτήτης; Πώς ήταν οι σχέσεις σας μαζί του;
5. Πότε είχε χτιστεί το κτίριο και ποιο ήταν το αρχιτεκτονικό του ύφος; Υπάρχει ακόμα σήμερα;
6. Αν ήταν πολυκατοικία: Πόσοι όροφοι υπήρχαν; Πόσα διαμερίσματα συνολικά;
7. Εσείς σε ποιόν όροφο μένατε;
8. Υπήρχε θυρωρός; Ασανσέρ; Κεντρική θέρμανση;
9. Υπήρχαν, εκτός από τις κατοικίες, επαγγελματικοί χώροι, μαγαζιά, εργαστήρια κ.λπ. στο κτίριο;
10. Οι ένοικοι ήταν όλοι ελληνικής καταγωγής; Είχαν γεννηθεί στην Αθήνα ή σε άλλες πόλεις; Υπήρχαν αλλοδαποί και αν ναι, ποιας εθνικότητας;
11. Ποια η σχέση σας μαζί τους;
12. Διέμεναν μαζί σας άλλα συγγενικά πρόσωπα ή υπενοικιαστές;
13. Πώς περνάγατε στο σπίτι των γονιών σας; Υπήρχε ικανοποιητική επάρκεια υλικών μέσων, υπήρχαν δυσάρεστες ελλείψεις; Συγκρίσεις με άλλες οικογένειες στη γειτονιά.
14. Ποια η σχέση σας με τους γείτονές σας; Σας βοηθούσε κάποιος, όταν είχατε δυσκολίες;
15. Υπήρχαν στη συνοικία σας ή στις παρυφές της διακριτά «χωριστές» γειτονιές, π.χ. μικρασιατών προσφύγων, μετοίκων από την ελληνική επαρχία, αλλοεθνών, αλλόγλωσσων, αλλόθρησκων (εβραίοι) κ.λπ.;Υπήρχε σύγκρουση μεταξύ τους;
16. Περιγράψτε μας τις γειτονιές των ευκατάστατων.
17. Τι θυμάστε από τις φτωχογειτονιές, από την ποιότητα των ανθρώπων σε αυτές;
18. Υπήρχε κινητικότητα μεταξύ των κοινωνικών στρωμάτων;
19. Τι είδους κτίρια υπήρχαν στη γειτονιά; Πολυκατοικίες, μονοκατοικίες; Υπήρχαν επαγγελματικοί χώροι (καταστήματα, γραφεία κ.λπ.); Ελεύθεροι χώροι (παιδικές χαρές, πάρκα, οικόπεδα); Οι δρόμοι ήταν ασφαλτοστρωμένοι; Αν όχι θυμάστε πότε ασφαλτοστρώθηκαν;
20. Ποιοι ήταν οι κύριοι δρόμοι της περιοχής; Ποια τα χαρακτηριστικά τους;
21. Ο δημόσιος χώρος, τα στέκια, μικρομάγαζα (περίπτερο, κουρείο, μπακάλικο, μανάβικο, καρβουνιάρικο/κρασοπουλειό, παγοπώλης, ψιλικατζίδικο, καφενείο, μαγειρείο-ταβέρνα, κ.λπ.)· εικόνες και διάφορα χαρακτηριστικά συμβάντα γύρω από αυτά.
22. Υπήρχαν πλανόδιοι πωλητές;
23. Πολιτικές συζητήσεις γίνονταν στα καφενεία ή σε άλλους δημόσιους χώρους;
24. Πάρκα, πλατείες, σημαντικά ή όμορφα κτίρια, εκκλησίες.
25. Διασκέδαση; Θέατρο, κινηματογράφος, παραστάσεις καραγκιόζη; Κέντρα διασκέδασης με ζωντανή μουσική, χορό κ.λπ.; Οι ταβέρνες, τα αναψυκτήρια, κάποιο επιθεωρησιακό θέατρο; Η λατέρνα, το γραμμόφωνο, το ραδιόφωνο; Θυμάστε γνωστά βιβλιοχαρτοπωλεία; Πόσο χώρο είχε στη ζωή της συνοικίας το βιβλίο;
26. Υπήρχαν κακόφημα στέκια, χαρτοπαικτικές λέσχες κ.λπ.; Θυμάστε χαρακτηριστικούς θαμώνες αυτών των χώρων;
27. Δημόσια νοσοκομεία; Θεραπευτήρια, ψυχοθεραπευτήρια, ιδρύματα χρονίων νοσημάτων κ.λπ.; Ιδιωτικά ιατρεία και κλινικές που υπήρχαν στην περιοχή.
28. Υπήρχαν ιδρύματα περίθαλψης απόρων;
29. Θυμάστε επαίτες να χτυπούν την πόρτα σας για βοήθεια, να ζητιανεύουν στους δρόμους, έξω από τις εκκλησίες κ.λπ.;
30. Περιγράψτε περίεργους, ιδιόμορφους, γραφικούς τύπους της συνοικίας.
31. Δημόσιες εκδηλώσεις. Θρησκευτικές εορτές, εθνικές επέτειοι, σχολικές γιορτές, παρελάσεις.
32. Υπήρχαν σύλλογοι, αθλητικά σωματεία; Συμμετείχατε σε αυτά;
33. Υπήρχαν πρόσκοποι στην περιοχή σας; Συμμετείχατε στις εκδηλώσεις τους;
34. Θυμάστε ο ίδιος ή έχετε ακούσει σχετικά με προσωπικότητες της δημόσιας ζωής (πνευματικούς ανθρώπους, συγγραφείς, ποιητές, καλλιτέχνες, ηθοποιούς, πολιτικούς, κληρικούς, γνωστούς γιατρούς, επώνυμους οικονομικούς παράγοντες, επιχειρηματίες, ευεργέτες κ.ά.), που να διέμεναν στην περιοχή σας ή που, έστω, η περιοχή να ήταν στο επίκεντρο της δράσης τους;
35. Ποια ήταν η σχέση της συνοικίας με το κέντρο της Αθήνας και με τις όμορές της περιοχές; Πηγαίνατε στο κέντρο της Αθήνας; Πότε; Πόσο συχνά; Για ποιους λόγους;
36. Πόσα χρόνια μείνατε σε αυτή τη γειτονιά; Ποια ήταν η φυσιογνωμία της συνοικίας σας τότε; Πόσο άλλαξε η γειτονιά στη διάρκεια της διαμονής σας εκεί;
37. Έπαιξε ρόλο η αντιπαροχή στην αλλαγή αυτή;
38. Μετακομίσατε κάποια στιγμή σε άλλη γειτονιά και γιατί; Τι άλλαξε τότε στη ζωή σας;
39. Σε ποια περιοχή της Αθήνας διαμένετε σήμερα;
40. Θυμάστε πώς ήταν διαφορετικά τα πράγματα, όταν λιγότεροι άνθρωποι είχαν αυτοκίνητο;
41. Όσον αφορά τα ψώνια, πώς έχει αλλάξει ο τρόπος που ψωνίζετε; Από πού ψωνίζατε παλαιότερα; Από πού τώρα;
42. Έχουν αλλάξει τα τυπικά γεύματα από την παιδική σας ηλικία (θρησκευτικές ή εθνικές διατροφές);
43. Διαμένουν στην τωρινή σας γειτονιά μετανάστες; Πώς νιώθετε απέναντί τους; Πώς τους αντιμετωπίζει η κοινότητα;
44. Ποια προβλήματα αντιμετωπίζετε στην καθημερινότητά σας στην πόλη;
45. Έχει αλλάξει η ζωή σας στην Αθήνα με την κρίση; Σε ποια πράγματα;
46. Πώς αντιμετωπίζετε την κρίση; (Αν πρόκειται για άτομο μεγαλύτερης ηλικίας) Σύγκριση με την περίοδο της Κατοχής.
47. Τι σας λείπει από την Αθήνα; Τι θα θέλατε να βελτιωθεί;

**Σημαντικά ιστορικά γεγονότα**

**Η δικτατορία Μεταξά**

1. Τι θυμάστε από τα χρόνια της δικτατορίας;
2. Υπήρχε εκφοβισμός; Προπαγάνδα;
3. Γινόταν φιλοκαθεστωτική/αντικομμουνιστική κατήχηση στο σχολείο;
4. Υπήρχαν καταδότες του καθεστώτος στην περιοχή;
5. Αντιληφθήκατε συλλήψεις αντιφρονούντων; Εκτοπισμούς, εξορίες, φυλακίσεις;
6. Υπήρχαν, ανοιχτά ή συγκαλυμμένα, φιλοφασιστικές/φιλοναζιστικές οργανώσεις στην περιοχή;
7. Μεταξικές οργανώσεις νέων και ενηλίκων; Νεολαία της ΕΟΝ; Υπήρξατε μέλος τους εσείς ή κάποιοι γνωστοί σας; Θυμάστε εκδηλώσεις προσκοπικές ή της ΕΟΝ;
8. Λίγο πριν ξεσπάσει ο πόλεμος, πόσων ετών ήσασταν;
9. Θυμάστε το πιο σημαντικό που σας είχε συμβεί μέχρι τότε στη ζωή;
10. Πώς μάθατε για τον τορπιλισμό της «Έλλης» και πώς νιώσατε;

**Ο Πόλεμος**

1. Τι μαθαίνατε από τους μεγαλύτερους για τον πόλεμο που είχε ξεσπάσει στην Ευρώπη;
2. Στο οικογενειακό και στο ευρύτερο περιβάλλον υπήρχε ο φόβος ότι ο πόλεμος θα έφτανε και στην Ελλάδα;
3. Οι άνθρωποι πώς ένιωθαν όταν πια ο πόλεμος ήταν επί θύραις; Ήταν ανήσυχοι; Ανυποψίαστοι; Απωθούσαν την ιδέα;
4. Πότε και πώς πληροφορηθήκατε για την ιταλική επίθεση; Πώς νιώσατε;
5. Τα άλλα παιδιά πώς αντέδρασαν στην είδηση; Οι μεγαλύτεροι;
6. Επιστρατεύτηκαν πρόσωπα από το στενό και το ευρύτερο περιβάλλον σας;
7. Γνωρίζετε αν η συνοικία σας ήταν τότε περιοχή με φοιτητές ή σπουδαστές γενικότερα, ντόπιους ή προερχόμενους από τη επαρχία;
8. Έχετε εικόνες από στρατιώτες να φεύγουν για το μέτωπο;
9. Από πού μαθαίνατε για τις εξελίξεις στο αλβανικό μέτωπο;
10. Πώς πληροφορηθήκατε για τη γερμανική εισβολή στο μέτωπο της Μακεδονίας και ποιες ήταν οι αντιδράσεις του κόσμου στην είδηση;
11. Έχετε εικόνες στρατιωτικής κινητικότητας στη συνοικία που διαμένατε;
12. Τι περιμένατε ότι θα συμβεί όσο οι Γερμανοί δεν είχαν φτάσει ακόμα στην Αθήνα;

**Η Κατοχή**

1. Τι θυμάστε από την είσοδο των γερμανικών στρατευμάτων στην Αθήνα και την παράδοση αμαχητί της πόλης από τις στρατιωτικές αρχές και το δήμαρχο;
2. Πώς αισθανθήκατε για την παράδοση της Αθήνας;
3. Τι θυμάστε από την πανηγυρική είσοδο των Ιταλών στην πόλη ένα μήνα αργότερα;
4. Πότε άρχισαν να επιστρέφουν από το μέτωπο οι ΄Ελληνες στρατιώτες;
5. Θυμάστε περιπτώσεις που δεν επέστρεψαν από το μέτωπο, πεσόντες ή αγνοούμενους;
6. Οι δυνάμεις κατοχής είχαν στρατιωτικό διοικητήριο στη συνοικία σας;
7. Η παρουσία του στρατού κατοχής ήταν συχνή και εμφανής ή το αντίθετο;
8. Πώς συμπεριφέρονταν στους κατακτημένους;
9. Ο κόσμος πώς τους αντιμετώπιζε; Είχαν αναπτύξει κάποιοι κάτοικοι αγαθές σχέσεις και συναλλαγές, οικονομικές και άλλες, μαζί τους;
10. Τι θυμάστε από τις σχέσεις των αρχών με τους κατακτητές; Οι αξιωματούχοι του μεταξικού καθεστώτος παρέμειναν στα πόστα τους;
11. Ποια ήταν και πώς εκφράζονταν τα αισθήματα του κόσμου για όσους κοίταξαν να βολευτούν στη νέα τάξη πραγμάτων;
12. Γνωρίζετε περιπτώσεις απόκρυψης, περίθαλψης και φυγάδευσης συμμάχων στρατιωτών; (Βρετανών, Αυστραλών, Νεοζηλανδών, κ.λπ.);
13. Γνωρίζετε περιπτώσεις σύλληψης, βασανισμού, φυλάκισης ή εκτέλεσης για τους παραπάνω λόγους;
14. Πότε ξεκίνησε να υπάρχει οξύ πρόβλημα επιβίωσης στη συνοικία σας;
15. Τι θυμάστε από τη μεγάλη πείνα του χειμώνα 1941-1942; Προσωπική εμπειρία είχατε;
16. Γνωρίζετε για βοήθεια της εκκλησίας σε απόρους;
17. Τι θυμάστε από τη μαύρη αγορά; Γνωρίζετε περιπτώσεις που πλούτισαν έτσι ή από τη συνεργασία τους με τον κατακτητή;
18. Με ποιους τρόπους αντιμετώπιζαν οι άνθρωποι το οξύ επισιτιστικό πρόβλημα;
19. Τι θυμάστε για τα λαϊκά συσσίτια που οργανώθηκαν το χειμώνα του ’41-’42 από την ΚΕΣ (Κεντρική Επιτροπή Συσσιτίων); Θυμάστε διανομή συσσιτίων στην Κυψέλη;
20. Θυμάστε τη μεγάλη διαδήλωση της 25ης Μαρτίου 1942 ή της 28ης Οκτωβρίου 1942 στην Αθήνα; Την κηδεία του ποιητή Κ. Παλαμά (28/2/1943); Τι μάθατε για τα γεγονότα; Πώς αντέδρασε ο κόσμος στη συνοικία σας;

**Η Αντίσταση**

1. Πότε πρωτακούσατε να γίνεται λόγος για την ύπαρξη οργανωμένης λαϊκής αντίστασης;
2. Πότε άρχισαν να γίνονται γνωστές εκτελέσεις αντιστασιακών;
3. Γνωρίζετε περιπτώσεις διωκομένων αντιστασιακών που βγήκαν στην παρανομία;
4. Γνωρίζετε οικογένειες που μέλη τους ανήκαν σε αντιστασιακές ομάδες;
5. Θυμάστε συγκεκριμένες αντιστασιακές δράσεις; Προκηρύξεις; Συνθήματα σε τοίχους; Διακίνηση αντιστασιακού τύπου; Πράξεις δολιοφθοράς;
6. Οι αμέτοχοι πώς εκφράζονταν για την αντίσταση; Τη θεωρούσαν επιζήμια; Ξενοκίνητη; Μάταιη; Άκαιρη; Ή απλά δεν αναφέρονταν και δεν σχολίαζαν;
7. Η δική σας γνώμη τότε ποια ήταν;
8. Είχατε μήπως κάποια άμεση ή έμμεση σχέση με αντιστασιακή ενέργεια;
9. Τι θυμάστε για την ανατίναξη των γραφείων της ναζιστικής ΕΣΠΟ στην οδό Πατησίων 8 το Σεπτέμβρη του 1942 από την οργάνωση ΠΕΑΝ;
10. Θυμάστε για τη διαδήλωση στις 22 Δεκεμβρίου 1942 και τον πρώτο νεκρό διαδηλωτή στην κατοχική Αθήνα;
11. Τι θυμάστε για τη μεγάλη διαδήλωση στις 22 Ιουλίου του 1943 εναντίον της απόφασης των Γερμανών να παραχωρήσουν στη Βουλγαρία ολόκληρη τη Βόρεια Ελλάδα ως τον Αξιό;
12. Θυμάστε ονόματα ασφαλιτών ή καταδοτών. Σας λένε κάτι τα ονόματα Παρθενίου, Παπαγεωργίου, Ρεμούνδος, Διακάκης;
13. Πότε πρωτοακούσατε για τα Τάγματα Ασφαλείας;
14. Γνωρίζατε για το στρατόπεδο Χαϊδαρίου και τις εκτελέσεις ομήρων; Την εκτέλεση της Λέλας Καραγιάννη και των συνεργατών της;
15. Τι γνωρίζατε για τις οργανώσεις «ΕΕΕ» και «Χ»;
16. Γνωρίζατε για την ΟΠΛΑ και δράση της;
17. Τι γνωρίζατε για τα «μπλόκα» σε συνοικίες της Αθήνας; Για το μπλόκο της Κοκκινιάς το Μάρτιο του 1944; Είχαμε μπλόκα και στη συνοικία σας;
18. Πότε και πώς μάθατε για την ομαδική εκτέλεση 200 ομήρων στο Σκοπευτήριο της Καισαριανής την Πρωτομαγιά του 1944;
19. Πότε και πώς μάθατε για το ΕΑΜ και τις άλλες αντιστασιακές οργανώσεις;
20. Μαθαίνατε για όσα συνέβαιναν στην υπόλοιπη Ελλάδα; Για τις ένοπλες αντιστασιακές οργανώσεις ΕΛΑΣ, ΕΔΕΣ, ΕΚΚΑ, κ.λπ.;
21. Ακούγατε παράνομο ραδιόφωνο;
22. Γνωρίζατε για την «εξόριστη» κυβέρνηση στο Κάιρο;
23. Τι, πότε και πώς μάθατε για την ΠΕΕΑ, τη λεγόμενη «Κυβέρνηση του Βουνού»;
24. Πώς μάθατε για τη συνθηκολόγηση της Ιταλίας το καλοκαίρι του 1943; Πώς νιώσατε;
25. Γνωρίζετε περιπτώσεις ανθρώπων που περιέθαλψαν αντιφασίστες Ιταλούς λιποτάκτες;
26. Πώς μαθαίνατε για τις πολεμικές εξελίξεις στην Ευρώπη;

**Η Απελευθέρωση – Τα Δεκεμβριανά**

1. Πώς ήταν το κλίμα και τα αισθήματα του κόσμου τις παραμονές της αποχώρησης των Γερμανών τον Οκτώβριο του 1944;
2. Τι θυμάστε από τις εκδηλώσεις του κόσμου την ημέρα εκείνη, 12 Οκτωβρίου 1944;
3. Ποιες ήταν οι προσδοκίες των ανθρώπων τις μέρες εκείνες;
4. Πώς αντιμετωπίστηκαν άτομα που συνεργάστηκαν με τον κατακτητή; Θυμάστε μήπως περιστατικά αντεκδίκησης;
5. Ποια ήταν η κατάσταση επιβίωσης τότε; Από πού είχαν να περιμένουν οι ανήμποροι; Τι θυμάστε για την αμερικάνικη επισιτιστική βοήθεια; (UNRRA)
6. Ποια γεγονότα της κατοχής είναι κατά τη γνώμη σας τα σημαντικότερα;
7. Ποιες προσωπικές σας εμπειρίες έμειναν ανεξίτηλες;
8. Πώς ήταν το κλίμα και οι διαθέσεις μέχρι το Δεκέμβρη 1944;
9. Τι θυμάστε σχετικά με τα αιματηρά γεγονότα στη διαδήλωση της 3 Δεκεμβρίου 1944 στην πλατεία Συντάγματος; Η τροπή που πήραν στη συνέχεια τα πράγματα ξάφνιασε ή ήταν περίπου αναμενόμενη;
10. Μιλήστε μας για τις μνήμες σας από τα Δεκεμβριανά. Θυμάστε ένοπλες αναμετρήσεις και νεκρούς στην ευρύτερη περιοχή σας;
11. Γνωρίζατε περιπτώσεις ανθρώπων που έπιασε ομήρους ο ΕΛΑΣ μετά τις συγκρούσεις; Περιπτώσεις εκτέλεσης ομήρων;
12. Ποια είναι η άποψή σας για τα γεγονότα το Δεκέμβρη του 1944 στην Αθήνα;
13. Πώς σχολιάζετε την αποχή του ΚΚΕ από τις εκλογές του Μάρτη 1946 και τα αποτελέσματα του δημοψηφίσματος τον Σεπτέμβριο του ίδιου χρόνου;

**Ο Εμφύλιος**

1. Πότε, κατά τη γνώμη σας, ξεκίνησε ο εμφύλιος;
2. Υπήρξαν αριστεροί στη συνοικία σας που μετά τα Δεκεμβριανά έφευγαν για να κρυφτούν και να αποφύγουν τη σύλληψη; Αν ναι, γνωρίζετε πού πήγαν
3. Γνωρίζετε περιπτώσεις αριστερών που βγήκαν στο βουνό με τον ΕΛΑΣ;
4. Γνωρίζετε αν αυτό είχε συνέπειες, και ποιες, για τις οικογένειές τους;
5. Γνωρίζετε περιπτώσεις αριστερών που πιάστηκαν προληπτικά και εξορίστηκαν ή φυλακίστηκαν πριν από το Μάρτιο του 1946 και την επίθεση των ανταρτών στο Λιτόχωρο, που θεωρείται το έναυσμα του εμφυλίου;
6. Μαθαίνατε για τις εξελίξεις στον εμφύλιο;
7. Πόσο επηρέασε τη ζωή στην πόλη η διεξαγωγή του εμφυλίου στην ύπαιθρο;
8. Ποια εντύπωση επικρατούσε για την τελική του έκβαση;
9. Πώς έγινε δεκτή η είδηση της ήττας του Δημοκρατικού Στρατού;
10. Η γνώμη σας για το ρόλο του ξένου παράγοντα στην έκβαση του εμφυλίου;

**Από τον εμφύλιο στην επταετία (δεκαετίες 1950, 1960 )**

1. Τι θυμάστε για τις διώξεις των αριστερών μετά το τέλος του εμφυλίου;
2. Πώς θα περιγράφατε την οικονομική κατάσταση των περισσότερων κατοίκων στη συνοικία σας αυτήν την περίοδο; Οι νέοι έβρισκαν εύκολα δουλειά; Υπήρχε ανεργία;
3. Έχετε μέλη της οικογένειάς σας ή γνωστούς από τον φιλικό σας περίγυρο που να μετανάστευσαν στο εξωτερικό τις δεκαετίες του ’50 ή του ’60; Αν ναι σε ποια χώρα εγκαταστάθηκαν; Γύρισαν μόνιμα στην Ελλάδα;
4. Πώς επηρέασαν τα τραύματα του εμφυλίου την πολιτική ζωή της χώρας; Τις κοινωνικές σχέσεις;
5. Πώς αντιδράσατε στην είδηση της δολοφονίας του βουλευτή της ΕΔΑ Γρ. Λαμπράκη το 1963;
6. Θυμάστε το προεκλογικό κλίμα πριν τις εκλογές του 1964;
7. Πώς νομίζετε ότι επηρέασαν τα Ιουλιανά την πολιτική ζωή του τόπου;
8. Θυμάστε τις διαδηλώσεις στο κέντρο της Αθήνας το καλοκαίρι του 1965;
9. Θυμάστε το πολιτικό κλίμα παραμονές του πραξικοπήματος των συνταγματαρχών το 1967;

**Η δικτατορία των συνταγματαρχών (1967-1974)**

1. Τι θυμάστε από τα χρόνια της δικτατορίας;
2. Θυμάστε την ημέρα επιβολής της χούντας (21 Απριλίου 1967); Αιφνιδιαστήκατε από αυτήν την εξέλιξη; Τι συναισθήματα είχατε και τι σκέψεις κάνατε τότε σχετικά με το γεγονός;
3. Τι γνώμη είχατε αρχικά για τη δικτατορία; Η άποψή σας μεταβλήθηκε στη διάρκεια της επταετίας;
4. Υπήρχε εκφοβισμός; Προπαγάνδα;
5. Γινόταν φιλοκαθεστωτική/αντικομμουνιστική κατήχηση στο σχολείο;
6. Υπήρχαν καταδότες του καθεστώτος στην περιοχή;
7. Είχε αλλάξει το κλίμα στις κοινωνικές σχέσεις σε σχέση με αυτό που υπήρχε πριν την επιβολή της δικτατορίας;
8. Αντιληφθήκατε συλλήψεις αντιφρονούντων; Μάθατε για εκτοπισμούς, εξορίες, φυλακίσεις, βασανιστήρια πολιτών;
9. Γνωρίζατε κάποιον που είχε αντιδικτατορική δράση;
10. Θυμάστε την απόπειρα δολοφονίας του Γ. Παπαδόπουλου από τον Αλ. Παναγούλη τον Αύγουστο του 1968; Πώς αντιμετώπιζε ο κόσμος το γεγονός αυτό;
11. Θυμάστε την κηδεία του Γ. Παπανδρέου το Νοέμβριο του 1968; Την κηδεία του ποιητή Γ. Σεφέρη το Σεπτέμβριο του 1971;
12. Θυμάστε κάποιο χαρακτηριστικό γεγονός που συνέβη στην περιοχή σας την περίοδο της δικτατορίας;
13. Τι γνώμη είχατε τότε για την κατάργηση της βασιλείας από τον δικτάτορα Γ. Παπαδόπουλο (1973);
14. Πώς αντιμετώπιζαν οι κάτοικοι της περιοχής σας τα γεγονότα του Πολυτεχνείου;
15. Γνωρίζατε κάποιον που συμμετείχε σε αυτά;
16. Πώς μάθατε για το πραξικόπημα εναντίον του Μακαρίου στην Κύπρο (15/7/1974);
17. Η τουρκική εισβολή στην Κύπρο, η επιστράτευση: οι αντιδράσεις στην Ελλάδα.

**Μεταπολίτευση**

1. Πώς αντιμετωπίσατε τον ερχομό και την ανάληψη της κυβέρνησης από τον Κ. Καραμανλή;
2. Πώς επηρέασε την πολιτική ζωή της χώρας η νομιμοποίηση του Κομμουνιστικού κόμματος; Το δημοψήφισμα του 1974;
3. Πώς θα περιγράφατε το κλίμα στην πολιτική ζωή του τόπου τα πρώτα χρόνια της μεταπολίτευσης;
4. Οι πολιτικές αλλαγές επηρέασαν τις κοινωνικές σχέσεις; Με ποιον τρόπο;
5. Πώς αντιμετώπιζαν οι πολίτες την υπογραφή προσχώρησης της Ελλάδας στην ΕΟΚ το 1979;
6. Πώς θυμάστε το προεκλογικό κλίμα που επικρατούσε στην Αθήνα πριν τις εκλογές του 1981;
7. Τι προσδοκίες από τα πολιτικά κόμματα εκφράζονταν από τον κόσμο μετά την ανάληψη της κυβέρνησης από το ΠΑΣΟΚ;
8. Θυμάστε κάποιες αλλαγές στη ζωή σας που συνδέονται με τις πολιτικές εξελίξεις μετά το 1981; (π.χ. καθιέρωση πενθήμερης εργασίας)

**Συμπέρασμα**

1. Πώς θα περιγράφατε τον εαυτό σας τώρα; Πώς έχει αλλάξει αυτή η άποψη από την παιδική σας ηλικία;
2. Ποιο ήταν το καλύτερο πράγμα στη ζωή σας; Το χειρότερο; Τι θα θέλατε να κάνετε στο άμεσο μέλλον.
3. Πώς φαντάζεστε την Αθήνα στο μέλλον;

Θα ήθελα να σας ευχαριστήσω που μου δώσατε μια τόσο πλήρη και βοηθητική αφήγηση της ζωής σας και των εμπειριών σας, που θα είναι πολύτιμη στην έρευνά μας.

**ΥΠΕΝΘΥΜΙΣΗ**

Ζητούμε αν έχουν να μας δείξουν φωτογραφίες, ενθύμια, επιστολές, κάρτες και, γενικώς, ό, τι αναμνηστικά της εποχής υπάρχουν.

ΥΓ. Στη σύνταξη του παραπάνω ερωτηματολογίου σημαντικά βοηθηθήκαμε από τον οδηγό για τη λήψη προφορικών συνεντεύξεων που συντάχθηκε από την Ομάδα Προφορικής Ιστορίας Κυψέλης (ΟΠΙΚ), και από τον αντίστοιχο οδηγό της Ομάδας Προφορικής Ιστορίας Ικαρίας.